Manises aprova els plecs per al contracte d’aigua potable i manteniment del sanejament del municipi
07 de març de 2025

· Ascendeix a més de 42 milions d'euros i inclou inversions per valor de més de 3 milions

Manises, 7 de març de 2025.- L’Ajuntament de Manises ha aprovat al ple ordinari del mes de febrer el plec de clàusules que han de regir la licitació del contracte de concessió del servei de proveïment d’aigua potable i manteniment del sanejament del municipi durant 15 anys. Ha comptat amb els vots a favor de l’equip de govern, format per PSPV-PSOE (5), APM-Compromís (5) i Podem (1), així com els del Partit Popular (6), mentre que Vox (4) ha votat en contra.

Amb l’aprovació d’aquest plec i acabada la tramitació administrativa prèvia amb el vistiplau de la Generalitat Valenciana, l’Ajuntament de Manises inicia l’expedient per a la licitació del contracte de concessió per a garantir el servei i manteniment de la xarxa de subministrament d’aigua potable i clavegueram de Manises, amb una duració prevista de 15 anys.

El nou contracte d’aigua potable ascendeix a més de 42 milions d'euros i inclou inversions per valor de més de 3 milions d'euros, principalment en la substitució dels comptadors actuals a comptadors de telelectura, els quals permetran facturar mensualment, així com millores en les xarxes de distribució d’aigua de la localitat de l’Horta Sud. Es preveu que la majoria d'inversions es porten a terme durant els tres primers anys del contracte.

A més, les empreses adjudicatàries inferiran un cànon anual mínim de 419.000 euros a l’Ajuntament de Manises, que es destinarà a millores de la xarxa d’aigua, la substitució de les canonades de fibrociment i l’optimització del clavegueram.

Amb aquest nou contracte, el consistori maniser aposta pel reforç de la xarxa amb infraestructures més modernes que permetran una gestió més eficient, la qual cosa tindrà una repercussió real en el consum d’aigua de la ciutadania, ja que s’espera arribar a rendiments superiors al 90% amb l’estalvi d’aigua corresponent. També s’inclou el fons social per a evitar talls d’aigua per impagament.